Santos Nicolás Blanco

Santos Nicolás Blanco hue un maestru, envestigaol i pueta estremeñu.

 Biografía 
Santos tuvu nacéncia ena villa cacereña de Guiju Granailla nel 1928. Estuyó nel IEM placentinu "Gabriel y Galán" i consigui el titulu bachillel. Endispués trebajó comu maestru ena Academia de Enseñza en Ahigal i ena Escuela Particulal el pantanu Gabriel y Galán. Endispués anduvu comu secretáriu el Patronato de la Casa-Museo "Gabriel y Galán", nel su puebru.

Hue un prohundu estuyosu l’obra grabeliana i escrebió puesia imitandu el mó el pueta charru. Tamién escrebió endirguis ena revista Alcántara i ena prensa regional.

Nicolás Blanco enfeneció ena villa que lo vidu nacel el 27 Noviembri el 2001.

Obra
La su obra queó inédita, anque conoció albondus prémius. Consigui el primel prémiu olganizau polas Juventudes de Extremadura Unida en Caçris, nel 1994, el "Gabriel y Galán" el su puebru natal nel 1996 i el de "Exaltación del olvido" en Ahigal, nel 1997.

La su puesia es de temática rural, siguiendu al su maestru Gabriel y Galán, anque enclui noveais comu el usiu mas coscienti i conseqüenti el estremeñu. Gasta tamién una ortografia particulal pol me la qual gasta j, g i h pa los destintus tipus aspiración. El puema Loh doh compadrih i un cachu del  El güertu de loh olivoh s’encluin ena Primera Antología de Poesía Extremeña.

Bibliografia
 Martínez Terrón, L., Primera Antología de Poesía Extremeña, Caçris, ei. autol, 2005.

Categoría:Escrebioris estremeñus
Categoría:Escrebioris en estremeñu
Categoría:Puesia en estremeñu